**Melancolii de martie**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Coboară iar din Făgăraș zăpada,

Sub un cojoc de ger se-ascunde marte,

Stau lângă foc vrând să-i dezleg șarada,

Dar primăvara mea e prea departe

Și mă întreb cuprins de îndoială:

Să fie oare blestemată luna

Cum n-a mai fost demult? Ce învoială

A încheiat cu babele? Niciuna

Nu vrea salcâmii albi să-i vadă-n floare,

Magnolii dezbrăcate la fereastră?

Mă uit spre cer și viforul mă doare,

Când visele le-mpachetez sub lastră.

- Şi totuşi dinspre sud un vânt adie,

Aromele sunt dulci, orientale,

Mai e puţin şi-atâta poezie

Va inunda cetatea... În sandale

Cu tocuri lungi vor defila zambile,

Zăpezile-şi vor aduna covorul,

Iubirea mea, vezi tu,-n aceste zile

Cuprind în palme timpul. Mărţişorul

E o poveste veche, ai răbdare,

Ne mai despart doar câteva momente

De verdele-absolut întins la soare

Unde-am trăit atâtea sentimente.

Ioan Grigoraș Liliana Trif